**Krásy Slovenska** je najstarší kontinuálne vychádzajúci časopis na Slovensku. Časopis je venovaný prírodným krásam a zaujímavostiam Slovenska, turistike, cestovnému ruchu, horolezectvu, jaskyniarstvu, ochrane prírody a tradíciám. Založil ho v roku 1921 turistický nadšenec Miloš Janoška z Liptovského Mikuláša. V súčasnosti ho vydáva v dvojmesačnej periodicite Klub slovenských turistov v nakladateľstve Dajama.

Z histórie
----------

Miloš Janoška stál pri zrode a bol členom výboru prvej slovenskej turistickej organizácie Tatranského spolku turistického založeného 19. januára 1919, ktorý sa roku 1921 zlúčil s väčším Klubom československých turistov. Noví slovenskí členovia nechceli byť odkázaní na oficiálny tlačový orgán klubu *Časopis turistov*. Chceli mať svoj slovenský časopis, ktorý mohol propagovať krásy Slovenska. Miloš Janoška oslovil Pavla Stacha, účtovníka vydavateľstva Tranoscius, ktorý sa skontaktoval s krajanmi v USA. V krátkom čase, s pomocou typografa pôsobiaceho v USA Mateja Sopka, krajania vyzbierali a na Slovensko poslali 5 000 Kč. Zakrátko, začiatkom roku 1921, vyšlo prvé číslo Krás Slovenska. Miloš Janoška mal od samého začiatku vydávania časopisu nedostatok finančných prostriedkov. V závere 4. ročníka časopisu (č. 9 – 12/1924) upozorňuje svojich čitateľov, aby nezabúdali zaplatiť za odobrané čísla. V auguste 1926 bola ekonomická situácia tak neúnosná, že Miloš Janoška a Gustáv Nedobrý sa rozhodli podpísať zmluvu o odovzdaní vlastníckych a vydavateľských práv Klubu československých turistov, odboru v Liptovskom Mikuláši. Od 6. ročníka (1927) Krás Slovenska je majiteľom a vydavateľom Odbor KČST Liptovský Svätý Mikuláš. Časopis začala tlačiť Slovenská kníhtlačiareň vo Zvolene. Ročné náklady na vydávanie časopisu boli v roku 1938 45 000 Kč. Ročne vychádzalo 10 čísiel. Predplatitelia zaplatili ročne 30 Kč.

Súčasnosť
---------

Krásy Slovenska vychádzajú na 80 stranách v dvojmesačnej periodicite. Informujú čitateľov o turistických udalostiach, prinášajú reportáže, informujú o chránených oblastiach, národných parkoch, o horolezectve, prinášajú zaujímavé články o kultúrno-historických pamiatkach, o histórii turistiky na Slovensku a o zaujímavých osobnostiach turistiky. Venujú sa cykloturistike, lyžovaniu, vysokohorskej turistike.

Šéfredaktori
------------

* Miloš Janoška, 1921 – 1932
* Oldřich Nuska, 1932
* MUDr. Ľudovít Izák, Gustáv Nedobrý, 1932 – 1938
* MUDr. Ľudovít Izák, 1938 – 1954 (okrem iného aj redigoval v menej významných funkciách)
* JUDr. Tibor Sásik, 1954 – 1986
* v súčasnosti Mgr. Zuzana Kollárová

Referencie
----------

1. 1 2 3  BÁRTA, Vladimír; KANDL, Ladislav. *História turistiky na území Slovenska*. 1.. vyd. Slovenská Ľupča : Klub fotopublicistov Slovenského syndikátu novinárov, 2015. 95 s. ISBN 978-80-971991-1-1.
2. ↑   *100 rokov časopisu Krásy Slovenska* [online]. Bratislava: Dajama, 2021-01-20, [cit. 2021-01-30]. Dostupné online.
3. ↑  KASARDA, Martin. Daniel Kollár: Krajinu okolo seba dnes vnímame netrpezlivo. *sme.sk* (Bratislava: Petit Press), 2021-01-27. Dostupné online [cit. 2021-01-30]. ISSN 1335-4418.
4. ↑   *Klub československých turistov* [online]. Bratislava: Klub slovenských turistov, [cit. 2021-01-30]. Dostupné online. Archivované 2016-08-07 z originálu.

Externé odkazy
--------------

* Krásy Slovenska
* Vydavateľstvo DAJAMA
* Klub slovenských turistov: KST
* Krásy Slovenska na Facebooku